Det hele startet onsdag, da Dagfinn Bjelland kom fra Oslo. Han tok inn på Hotell Atlantic i Jernbanealleen i Sandefjord sentrum.

– De hevdet at jeg hadde sjekket inn på hotellet under falskt navn. Det hadde jeg jo ikke gjort, sier Bjelland.

I resepsjonen ble etternavnet hans – Bjelland – forvekslet med Helland da han sjekket inn.Ingen heter Dagfinn Helland.

Kom rett i garderoben

To politifolk – en av dem en politikvinne – oppsøkte Bjelland mens han sto naken i hotellets herregarderobe.

Dette oppfattet han som krenkende.

– Det var fryktelig ydmykende. Politidama snudde seg ikke vekk, sier han.

– Politifolkene undersøkte klærne mine. Etter at jeg hadde kledd på meg, marsjerte de gjennom hotellet, med meg i midten, fullt uniformerte. Det var ikke mindre ydmykende, sier han.

– Burde sagt unnskyld

Politibetjentene sjekket hotellrommet hans, men de fant ingenting. Deretter forsvant de.

– De kunne bedt om unnskyldning. Jeg reagerte på oppførselen deres foran de andre hotellgjestene, sier Bjelland.

– Jeg har aldri opplevd maken. Dette er elendig reklame for Sandefjord, sier en sint Dagfinn Bjelland.

Samarbeid med politiet

– At Bjelland ble til Helland, var en misforståelse i resepsjonen vår, sier direktør Kari-Ann Norén i Clarion Collection Hotell Atlantic.

Politiet fortalte Bjelland at det var hotellet som hadde tilkalt dem.

– Vi har et godt samarbeid med politiet, ettersom det forekommer både prostitusjon og narkotikaomsetning på hotellene. Vi reagerte på oppførselen til Bjelland og kontaktet politiet, sier Norén.

Sjekket ut

En illsint Bjelland sjekket ut av hotellet etter få timer – uten at han fikk pengene igjen.

– Han hadde brukt rommet og våre tjenester. Jeg skjønner at han sjekket ut. Dette burde vært unngått, sier Norén.

Kontrollerer ofte tips

Politiet i Sandefjord bekrefter at hotellbetjeningen kontaktet dem, og de besluttet seg for å sjekke Bjelland.

– Vi kontrollerer ofte slike tips og tar en vurdering på stedet. Alt jeg vil si om saken, er at vi hadde grunn til å undersøke tipset, sier ordenssjef Per Olav From i politiet.

Han bekrefter at politiet fant ut av Bjellands identitet, og at man ikke så noen grunn til å gå videre med saken.

– Han følte seg ydmyket?

– Jeg beklager dersom han opplevde dette som krenkende. Politiet skal ha respekt og integritet når de gjør sine undersøkelser. Men vi må få lov til å utføre jobben vår, sier From.

